पणजीः गोंय पुलिसांच्या गुन्यांव फांट्यान घुंवळी वखदांच्या स्मगलींग प्रकरणात आयतारा फांतोडेर मोलें हांगा छापो घालून दामिलोलो जेनेट ओडुओ हे नायजेरियन बायलेक अटक केली. तिचे कडल्यान 15 लाख 10 हजार मोलाचें 151 ग्राम एमडीएमए जप्त केलां.
 गुन्यांव फांट्यान दिल्ले म्हायती प्रमाण एक विदेशी बायल घुंवळी वखदां स्मगलिंगान वांटेकार आसून ती ते घेवन दिल्लीच्यान गोंय एक्स्प्रेस रेल्वेंतल्यान गोंयांत येवपाची आसा अशी म्हायती गुन्यांव फांट्याक मेळिल्ली. ते प्रमाण पुलीस अधिक्षक निधीन वाल्सन, उपअधिक्षक राजेंद्र राऊत देसाय हांच्या मार्गदर्शना खाला पुलीस निरीक्षक योगेश सावंत, सहाय्यक बायल पुलीस निरीक्षक शीतल नायक, हवालदार ईर्शाद वाटांगी, उमेश देसाय, पुलीस महाबळेश्वर सावंत, सुदेश माटकार तिच्या मागार रावले. ही बायल कुळें रेल्वे स्टेशनांत देंवल्या उपरांत सकाळीं 6. 30 तें 8. 40 मजगतीं मोलें हांगा पांदरो लायलो. कुळ्यां सावन ते बायलेचो फाटलाव करून मोलें पॅत्रोल पंपा लागी तिका ताब्यांत घेवन चवकशी केली तेन्ना ती जेनेट ओडुओ आशिल्ल्याचे कळ्ळें. तिचे कडेन आशिल्लीं घुंवळी वखदां जप्त केलीं. तिचे आड गुन्यांव नोंद करून पुलीस निरीक्षक विश्वजीत चोडणकारान तिका अटक केली.
 सांगे पयलो वर्ग न्यायालयात तिका जामिना खातीर उबी केली तेन्ना न्यायालयात तिका 7 दिसांची पुलीस कादय दिली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 